Előszó

Az informatika, számítástechnika érettségi már évtizedek óta jelen van a magyar közoktatásban. 2005 májusától országosan egységes követelményrendszerrel, központilag elkészített feladatsorokkal érettségizhetnek a diákok informatikából is. Ezzel megteremtődött az egységes értékelés rendszere ebben a tantárgyban is.

A Nemzeti Tankönyvkiadó e könyv első változatával erre az új rendszerű vizsgára próbálta megkönnyíteni a felkészülést. A feladatgyűjtemény szerzői ma­guk is gyakorló pedagógusok, akik a saját tanítási gyakorlatukban használták, tesztelték a gyűjteménybe került feladatokat. Az eltelt évek, a lebonyolított érettségi vizsgák, az alkalmazható szoftverkörnyezet változása szükségessé tette a feladatok újragondolását, átdolgozását, kiegészítését. Az Oktatási Hivatal vizsgaidőszakról vizsgaidőszakra nyilvánosságra hozza az érettségi vizsgák eredményeit. Ezeket az eredményeket látva elmondható, hogy a vizsgázóknak legsikeresebben a weblapkészítés, a prezentáció és a grafika témakörök feladatainak megoldásai mennek. A legkomolyabb problémát az adatbázis-kezelés és a táblázatkezelés feladatok gondolkodtató részei okozzák. Ezeket figyelembe véve alakítottuk ki a gyűjteményünkben található feladatok arányait. A sikeres felkészülés segítéséhez az adott témakör tanulásának elejére könnyebb, az ismeretek komplex ellenőrzéséhez összetettebb, nehezebb feladatokat készítettünk. Ezek témakörönként nehézségi és összetettségi sorrendnek megfelelően találhatók a könyvben. A feladatok összeállításánál fontosnak tartjuk, és ezért törekedtünk is az érdekes, sokszínű témaválasztásra.

A középszintű informatika érettségi vizsgaleírása 2010 májusi vizsgaidőszaktól módosult. A korábbi 5 témakör helyett 4 témakör feladatai jelennek meg a feladatsorokban. Ez a témakörszám csökkenés a weblapkészítés, valamint a prezentáció és grafika témakörök összekapcsolásából adódik. A feladatgyűjteményünk végén ennek az új felosztásnak is megfelelő gyakorló feladatsorokat adunk a felkészülni vágyóknak. Ezekhez a feladatokhoz az érettségi vizsgán már megismert javítási és értékelési útmutatót is készítettünk, ami lehetőséget biztosít a tudásszint felmérésére.

Az elmúlt vizsgaidőszakok statisztikai adatai szerint a középszintű vizsgát választó diákok létszámának közel 5%-a választja az emelt szintű vizsgát. Számuk várhatóan jelentősen fog emelkedni, amikor a főiskolák, egyetemek a bejutáshoz ezt a szintet írják elő. Az emelt szintre készülőknek is készítettünk egy komplett feladatsort javítási és értékelési útmutatóval, hogy felmérhessék tudásukat, megtalálhassák a még fejlesztendő területeiket.

A feladatgyűjtemény szerves részét képezik a Nemzeti Tankönyvkiadó honlapján (http://www.ntk.hu/) elérhető forrásállományok, melyek a feladatok megoldásának nagyon fontos alapját jelentik. Ugyanitt érhetők el a mintamegoldások és a komplett érettségi szintű feladatsorok javítási és értékelési útmutatói.

Reményeink szerint feladatgyűjteményünk nagy segítséget fog jelenteni az érettségi vizsgára készülőknek, és nem lesz haszontalan az ECDL vizsgafelkészülésben sem.

Jó tanulást és sikeres vizsgákat kívánunk!

A szerzők